वाकई 'मिसेज तेंदुलकर' बनना चाहता हूं : भोजानी  
देवेन भोजानी मिसेज तेंदुलकर को लेकर काफी उत्साहित हैं और उनका कहना है कि इस किरदार के ने उनके दिल को छुआ है।
स्नेह की डोर से बंधे पारिवारिक रिश्तों पर आधारित टीवी धारावाहिक बा बहू और बेबी में गट्टू का दिलचस्प किरदार अदा कर चुके अभिनेता देवेन भोजानी जल्द ही प्रसारित होने जा रहे अपने नए सीरियल मिसेज तेंदुलकर को लेकर काफी उत्साहित हैं और उनका कहना है कि इस किरदार के फलसफे ने उनके दिल को गहराई तक छुआ है और अब वह निजी जिदंगी में भी उस जैसा बनना चाहते हैं।  सब टीवी पर 31 जनवरी को शुरू होने वाले इस धारावाहिक की लॉन्चिंग के मौके पर भोजानी ने कहा कि किसी को हंसाना दुनिया का सबसे मुश्किल काम है और हंसोड़ भूमिकाएं निभाने वाले टाइप्ड अभिनेता कहे जाने का उन्हें कोई रंज नहीं है।  मिसेज तेंदुलकर एक ऐसे दम्पति की जिंदगी पर केन्द्रित है जिसमें पत्नी बाहर जाकर काम करती है और पति घर की तमाम जिम्मेदारियां संभालता है। इस धारावाहिक में पति का किरदार निभा रहे भोजानी ने एक सवाल पर कहा, वास्तविक जिंदगी में मैं ऐसा बिल्कुल नहीं हूं, लेकिन अब बनना चाहता हूं, क्योंकि इस किरदार के फलसफे ने मेरे दिल को छुआ है, इसलिए अब मैं अपनी असल जिंदगी में भी इस भूमिका को जीना चाहूंगा।  सारा भाई वर्सेज सारा भाई जैसे धारावाहिक का निर्देशन भी कर चुके भोजानी ने कहा कि फिलहाल वह निर्देशन के बजाय अभिनय पर ध्यान केन्द्रित करना चाहते हैं। उन्होंने एक सवाल पर कहा कि कॉमेडी करना दुनिया का सबसे मुश्किल काम है और अगर कोई उन्हें हास्यपूर्ण भूमिकाएं करने वाला टाइप्ड अभिनेता कहता है, तो उन्हें कोई परेशानी नहीं होती।